三亡詩
作者：郭祥正
朝代：宋

paragraphs: 榮翁苦于學，腹實五車書。
尤明禮樂事，畫就百幅圖。
獻之神宗朝，不報還舊廬。
白頭著青衫，老憤猶欲舒。
佐邑曾未赴，瞑目忽已殂。
何子稍家富，恬不爲利拘。
執筆工詞章，科第學有餘。
終遭有司黜，才命誠難俱。
今聞亦長往，令我勤悲吁。
二家各有子，素業傳門閭。
登科既同籍，奔喪又同途。
李君出世胄，軒軒珮瓊琚。
計偕冠多士，場屋喧名譽。
晚乃樂高隱，賣藥荒村墟。
愈貧愈自信，純潔不可汙。
天胡奪其齡，否極泰則無。
斯人皆舊游，想望空踟蹰。
顧我雖未死，目眊霜盈鬚。
近酒已先惡，趨時跡尤疏。
飛章乞殘骸，輕舟下重湖。
將投永安泊，訪舊相歡娛。
那知死生隔，三秀同時枯。
欲爲招魂篇，悲風涕沾濡。